এনজিও দাদার ভূমিকায় রয়েছেন পরমব্রত চট্টোপাধ্যায়৷ বললেন, ‘স্ক্রিপ্ট শুনে ইন্টারেস্টিং লাগে৷ এটা একটা দায়বদ্ধতার গল্প, মানবিকতার গল্প৷ খুব মজার মধ্যে দিয়েও প্রতিষ্ঠান, শিক্ষাব্যবস্থা সম্পর্কে প্রশ্ন উঠে আসে৷ তাই রোলটা করতে রাজি হয়ে যাই৷ ওই সময়ে ‘কাদম্বরী’-র শ্যুট ছিল৷ বাংলাদেশে যাওয়া ছিল, তবু সময় বের করে কাজটা করি৷’ ছবিতে এনজিও দাদার গার্লফ্রেন্ড তৃণা-র ভূমিকায় রয়েছেন সায়নী ঘোষ৷ তৃণা কিন্ত্ত তার প্রেমিকের সিদ্ধান্ত একেবারেই মেনে নিতে পারে না৷ একটা ভাল কর্পোরেট চাকরি ছেড়ে পথশিশুদের নিয়ে এনজিও চালানোটা তার কাছে নেহাত পাগলামো বলেই মনে হয়৷ চরিত্রটা সম্পর্কে সায়নী বললেন, ‘তৃণার মতো স্বার্থপর চরিত্র আমাদের চারপাশেই ছড়িয়ে আছে৷ একটু তাকালেই দেখতে পাওয়া যাবে৷ তবে আমি ব্যক্তিগতভাবে মনে করি এই শহরে এভাবে একা একা , অরক্ষিত অবস্থায় রয়েছে যে পথশিশুরা , তাদের পাশে দাঁড়ানো খুব জরুরি৷’ কৌশিক সেনকে সাউথ ইন্ডিয়ান কড়া হেডমাস্টারমশাই স্বামীনাথনের ভূমিকায় পাওয়া গিয়েছে৷ বললেন, ‘এইরকম চরিত্র শুধু স্কুলে কেন জীবনের নানা ক্ষেত্রেই, নানা পেশাতেই রয়েছেন৷ এঁরা অন্যকে তাচ্ছিল্য করেন এবং মারাত্মক ক্লাশ কনসাশ৷ এঁরা ব্যক্তিগত জীবনে ফ্রাসট্রেটেড, আর তার থেকে তৈরি রাগ, ঘৃণা অন্যদের উপর উগরে দেন৷ ’